ባለፉት 24 ሰዓታት በ17 ሰዎች ላይ የኮሮና ቫይረስ መገኘቱን ጤና ሚኒስቴር አስታወቀ፡፡
የጤና ሚኒስቴር ባለፉት 24 ሰዓታት ለ1 ሺህ 382 ሰዎች የላቦራቶሪ ምርመራ ተደርጎ በ17 ሰዎች ላይ የኮሮና ቫይረስ መገኘቱን አስታውቋል፡፡ ይህም በኢትዮጵያ በአንድ ቀን የተመዘገበ ከፍተኛ በቫይረሱ የተያዙ ሰዎች ቁጥር ነው፡፡
ቫይረሱ ከተገኘባቸው ውስጥ አስራ ሦስቱ ዕድሜያቸው ከ14 እስከ 30 ዓመት ያሉ ናቸው፤ ቀሪዎቹ ደግሞ እስከ 65 ዓመት ያሉ ጎልማሶች እንደሆኑ መረጃው ያመለክታል፡፡ በ24 ሰዓታት በቫይረሱ መያዛቸው ከተረጋገጡት ውስጥ 15 ወንዶች ሲሆኑ ሁለቱ ሴቶች ናቸው፡፡በቫይረሱ መያዛቸው ከተረጋገጡት 13 ከጂቡቲና ሶማልያ ወደ ኢትዮጵያ የገቡና በአስገዳጅ ለይቶ ማቆያ ውስጥ የነበሩ ናቸው፤ ሁለቱ የጉዞ ታሪክ የሌላቸውና በበሽታው ከተያዘ ሰው ጋር ንክኪ የነበራቸው ሴቶች ናቸው፤ አንደኛው በሙያው ለቫይረሱ ተጋላጭ መሆኑ የተመላከተ ሲሆን ቀሪው አንድ ሰው ደግሞ የጉዞ ታሪክ የሌለውና በበሽታው ከተያዘ ሰው ጋር ያለው ግንኙነት በመጣራት ላይ ያለ ነው፡፡